РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/ 328-18

14. децембар 2018. године

Б е о г р а д

ЗАПИСНИК

62. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ

И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 14. ДЕЦЕМБРА 2018. ГОДИНЕ

Седница је почела у 12,00 часова.

Седницом је председавала др Александра Томић, председник Одбора.

Седници су присуствовали чланови Одбора: Зоран Бојанић, Горан Ковачевић, Соња Влаховић, Оливера Пешић, Србислав Филиповић, Момо Чолаковић, Милан Лапчевић, Војислав Вујић и Золтан Пек.

Седници је присуствовала заменик члана Одбора Тања Дамњановић (заменик Верољуба Арсића).

Седници нису присуствовали чланови Одбора: Душан Бајатовић, Миљан Дамјановић, Милорад Мирчић, Саша Радуловић, Горан Ћирић и Милорад Мијатовић, нити њихови заменици.

Седници је присуствовао др Иван Николић, кандидат за члана Савета гувернера НБС, који је позван на седницу Одбора у складу са чланом 203. Пословника Народне скупштине Републике Србије.

На предлог председника, Одбор је једногласно (са девет гласова „за“) утврдио следећи

Д н е в н и р е д :

1. Разговор са кандидатом за избор члана Савета гувернера Народне банке Србије;
2. Утврђивање Предлога одлуке о избору члана Савета гувернера Народне банке Србије;
3. Утврђивање Предлога одлуке о престанку функције председника Комисије за хартије од вредности.

Пре преласка на рад по утврђеном дневном реду Одбор је, једногласно **(са девет гласова „за“),** усвојио записник са 61. седнице Одбора.

**Прва тачка дневног реда: Разговор са кандидатом за избор члана Савета гувернера Народне банке Србије**

 Председник Одбора је подсетила да је Одбор, у складу са чланом 27. став 3. Закона о Народној банци Србије, на 61. седници, одржаној 6. децембра 2018. године, констатовао да члану Савета гувернера НБС др Ивану Николићу престаје функција 16. децембра 2018. године. Чланом 22. ст. 1. и 2. Закона о Народној банци Србије предвиђено је да Савет гувернера Народне банке Србије чини пет чланова које бира Народна скупштина на предлог одбора Народне скупштине надлежног за послове финансија, који се бирају на пет година, с правом поновног избора. На основу овлашћења из члана 22. став 1. Закона, Одбор је дописом од 6. децембра упутио позив посланичким групама у Народној скупштини да у року од десет дана предложе у писаној форми кандидата за избор члана Савета гувернера, са биографијом и изјавом о прихватању функције. Предлог кандидата за члана Савета, са биографијом и изјавом о прихватању кандидатуре, доставила је Посланичка група Српска напредна странка, која је за члана Савета предложила др Ивана Николића, досадашњег члана Савета.

Кандидат за члана Савета гувернера Народне банке Србије др Иван Николић се представио члановима и заменицима чланова Одбора и истакао неке од најважнијих послова на којима је радио у претходном мандату као члан Савета гувернера Народне банке Србије.

 У дискусији су учествовали Милан Лапчевић и Горан Ковачевић.

**Друга тачка дневног реда: Утврђивање Предлога одлуке о избору члана Савета гувернера Народне банке Србије**

Након обављеног разговора са предложеним кандидатом Одбор је приступио гласању о Предлогу одлуке да се за члана Савета гувернера Народне банке Србије изабере др Иван Николић.

 Одбор је једногласно (11 гласова „за“) утврдио Предлог одлуке о избору члана Савета гувернера Народне банке.

 На предлог председника, Одбор је једногласно (11 гласова „за“) одлучио да упути Народној скупштини предлог да се одлука о избору члана Савета гувернера Народне банке Србије донесе по хитном поступку, у складу са чланом 167. Пословника Народне скупштине, како би се што пре обезбедили услови за рад Савета гувернера Народне банке Србије у пуном саставу.

 За представника Одбора на седници Народне скупштине одређена је др Александра Томић, председник Одбора.

**Трећа тачка дневног реда:** **Утврђивање Предлога одлуке о престанку функције председника Комисије за хартије од вредности**

 Председник Одбора је подсетио чланове Одбора да је Предраг Дедеић, председник Комисије за хартије од вредности, 12. децембра 2018. године поднео Народној скупштини оставку на функцију председника Комисије за хартије од вредности. Чланом 245. став 2. Закона о тржишту капитала прописано је да председника и чланове Комисије за хартије од вредности бира и разрешава Народна скупштина на предлог надлежног радног тела за послове финансија Народне скупштине.

Полазећи од ове одредбе Закона, Одбор је једногласно (11 гласова „за“) утврдио Предлог одлуке о престанку функције Предрагу Дедеићу, председнику Комисије за хартије од вредности, због подношења оставке.

На предлог председника, Одбор је једногласно (11 гласова „за“) одлучио да упути Народној скупштини предлог да се одлука о престанку функције председника Комисије за хартије од вредности, због подношења оставке, донесе по хитном поступку, у складу са чланом 167. Пословника Народне скупштине, како би се што пре обезбедили услови за покретање поступка избор новог председника Комисије.

 Седница је завршена у 12,55 часова.

Седница је тонски снимана.

 СЕКРЕТАР ПРЕДСЕДНИК

 Љиљана Милетић Живковић др Александра Томић